นายกฯกดปุ่มแก้หนี้นอกระบบ1มี.ค.นี้
คลังจัดงานแก้ไขปัญหาหนี้นอกระบบครบวงจรที่อิมแพ็คเมืองทองธานี 1มี.ค.นี้ พร้อมให้คำปรึกษากับประชาชน
24 ก.พ. 2560

คลังจัดงานแก้ไขปัญหาหนี้นอกระบบครบวงจรที่อิมแพ็คเมืองทองธานี 1มี.ค.นี้ พร้อมให้คำปรึกษากับประชาชน
นายพรชัย ฐีระเวช รองผู้อำนวยการสำนักงานเศรษฐกิจการคลัง (สศค.) ฐานะรองโฆษกกระทรวงการคลัง เปิดเผยว่า กระทรวงการคลังจะจัดงานเปิดตัวการแก้ไขปัญหาหนี้นอกระบบอย่างบูรณาการและยั่งยืนเพื่อแสดงเจตนารมณ์ของภาครัฐและหน่วยงานภาคีที่มุ่งมั่นร่วมกัน “ขจัดหนี้นอกระบบในประเทศไทยให้เป็นศูนย์” โดยให้ความสำคัญกับการแก้ไขปัญหาทั้งในส่วนของลูกหนี้และเจ้าหนี้ควบคู่กันไปอย่างเป็นระบบครบวงจร ที่ศูนย์แสดงสินค้าและการประชุมอิมแพ็คเมืองทองธานี ในวันที่ 1 มี.ค.2560 นี้ เวลา 08.00 – 13.00 น.
ทั้งนี้ พล.อ.ประยุทธ์ จันทร์โอชา นายกรัฐมนตรี จะกล่าวปาฐกถาพิเศษ เรื่อง “การแก้ไขปัญหาหนี้นอกระบบอย่างบูรณาการและยั่งยืน”นายอภิศักดิ์ ตันติวรวงศ์ รมว.คลัง จะมอบใบอนุญาตแก่ผู้ประกอบธุรกิจสินเชื่อรายย่อยระดับจังหวัดภายใต้การกำกับ (สินเชื่อพิโกไฟแนนซ์) รวมทั้ง ธนาคารเพื่อการเกษตรและสหกรณ์การเกษตร และธนาคารออมสินจะมอบสินเชื่อเพื่อช่วยเหลือลูกหนี้นอกระบบ 
นอกจากนี้ ยังจะมีการจัดแสดงนิทรรศการ การเสวนา เรื่อง “ถอดบทเรียนความสำเร็จของการแก้ไขปัญหาหนี้นอกระบบให้กับประชาชน” และการให้คำปรึกษาปัญหาหนี้นอกระบบ